PONEDELJEK, 4. 5. 2020

**6. ura: TROBENTICE**

1. Spoznal boš značilnosti **književnosti med obema vojnama**. Najprej ponoviva, o katerih dveh vojnah govorimo/pišemo. Gre za obdobje med 1. svetovno vojno in 2. svetovno vojno. Spomni se, katerega leta se je končala 1. svetovna vojna in katerega leta se je začela 2. svetovna vojna! Pomagaj si z znanjem iz zgodovine, zapiskov iz zgodovine ali pobrskaj po spletu.

Torej, gre za obdobje od leta 1918 do leta 1945. V tem času so se razvile 3 literarne smeri: najprej ekspresionizem in konstruktivizem, nato socialni realizem. Za lažjo prestavo vtipkaj v brskalnik **ekspresionizem, konstruktivizem v umetnosti.**

NAPIŠI V ZVEZEK NASLOV:

**KNJIŽEVNOST MED OBEMA VOJNAMA (1918–1945)**

V tem obdobju so se razvile literarne smeri, kot so:

**a) EKSPRESIONIZEM**:

- prevladuje pesništvo

- pogosti so motivi iz industrijskega sveta

- prisotno je hrepenenje po človečnosti in želja po prerojenem, boljšem človeku, izražen je nemir

- slog pisanja v pesmih: krčevit, napet, veliko je zvočnih pesniških sredstev, nenavadne besedne zveze, metafore

- predstavniki: Srečko Kosovel, Alojz Gradnik, Tone Seliškar, Slavko Grum in dr.

**b) KONSTRUKTIVIZEM:**

- motivi so povezani z asociacijami, brez na videz logične povezave

- motivi prihajajo iz sveta tehnike in revolucije

- uporabljeni so matematični simboli, kemijske formule, različni znaki, zrcalne slike, skupaj z ostalim besedilom, veliko je simbolizma

- pesmi so sestavljene (kot konstrukt) iz besednih, simbolnih in drugih elementov

-v pesmih se zazna občutek nemoči in kaosa

- najvidnejši predstavnik: Srečko Kosovel)

**c) SOCIALNI REALIZEM:**

- prevladujejo prozna dela

- v literarnih delih je pogosta zgodovinska snov: koroški plebiscit, Država SHS, Kraljevina Jugoslavija itd.

- opisuje predvsem socialne razlike med takratnimi sloji (revni, izkoriščani delavci, bogato in priviligirano meščanstvo, izobraženstvo)

- ohranja značilnosti realizma (glej zapis v zvezku o realizmu), ki jih dopolnjuje z opisi socialnih razlik med sloji

- predstavniki: Prežihov Voranc (Lovro Kuhar), Miško Kranjec, Ciril Kosmač, France Bevk, Tone Seliškar idr.